V. Tomanová, ministerka práce, sociálnych vecí a rodiny SR: (2007-05-17):
Prokuratúra je samostatná, hierarchicky usporiadaná jednotná sústava štátnych orgánov na čele s generálnym prokurátorom, v ktorej pôsobia prokurátori vo vzťahoch podriadenosti a nadriadenosti. V súlade s Ústavou Slovenskej republiky má Prokuratúra Slovenskej republiky spolu s verejným ochrancom práv osobitné postavenie mimo rámca zákonodarnej moci, výkonnej moci a súdnej moci. Prokuratúra Slovenskej republiky chráni práva a zákonom chránené záujmy fyzických osôb a právnických osôb i štátu. V súlade s čl. 2 ods. 2 Ústavy Slovenskej republiky štátne orgány môžu konať iba na základe ústavy, v jej medziach a rozsahu spôsobom, ktorý ustanovuje zákon. Postavenie a pôsobnosť prokuratúry, postavenie a pôsobnosť generálneho prokurátora, pôsobnosť ostatných prokurátorov, organizáciu a riadenie prokuratúry upravuje zákon č. 153/2001 Z. z. o prokuratúre v znení neskorších predpisov. Pôsobnosť prokuratúry vykonávajú prokurátori aj dozorom nad zachovávaním zákonnosti orgánmi verejnej správy v rozsahu ustanovenom týmto zákonom. Orgánmi verejnej správy sa na účely tohto zákona rozumejú aj orgány územnej samosprávy, ktorými sú ako obec, tak aj vyšší územný celok. Prokurátor vykonáva dozor nad dodržiavaním zákonov a ostatných všeobecne záväzných právnych predpisov orgánmi verejnej správy, teda aj obcami, preskúmavaním zákonnosti všeobecne záväzných právnych predpisov vydaných orgánmi verejnej správy, ako aj postupu orgánov verejnej správy pri vydávaní opatrení, vrátane uznesení vydaných na zabezpečenie plnenia úloh v oblasti verejnej správy a rozhodnutí. Za všeobecne záväzný právny predpis vydaný orgánom verejnej správy sa v súlade s § 22 ods. 1 písm. a) a druhým bodom zákona o prokuratúre považuje aj všeobecne záväzné nariadenie územnej samosprávy a teda aj všeobecne záväzné nariadenie obce. Pri výkone tejto pôsobnosti prokurátora nie je právne významné, či ide o všeobecne záväzné nariadenie, vydané vo veciach územnej samosprávy a na zabezpečenie úloh vyplývajúcich pre samosprávu zo zákona alebo všeobecne záväzné nariadenie obce alebo vyššieho územného celku pri prenesenom výkone štátnej správy, vydané na základe splnomocnenia v zákone a v jeho medziach. V súlade s § 6 zákona Slovenskej národnej rady 369/1990 Zb. o obecnom zriadení v znení neskorších predpisov obec môže vo veciach územnej samosprávy vydávať všeobecne záväzné nariadenia. Všeobecne záväzné nariadenie nesmie byť v rozpore s Ústavou Slovenskej republiky, ústavnými zákonmi a medzinárodnými zmluvami, s ktorými vyslovila súhlas Národná rada a ktoré boli ratifikované a vyhlásené spôsobom ustanoveným zákonom. Rozhodovacia pôsobnosť vo veci poskytovania opatrovateľskej služby občanom s nepriaznivým zdravotným stavom a úhrady za túto opatrovateľskú službu prešla s účinnosťou od 1. januára 2003 zákonom č. 416/2001 o prechode niektorých pôsobností z orgánov štátnej správy na obce a vyššie územné celky, bývalé okresné úrady, na príslušné samosprávne kraje obce a samosprávne kraje, ak túto opatrovateľskú službu neposkytuje, ak o nej nerozhoduje príslušná obec na území príslušného samosprávneho kraja. Následne zákonom č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov bola odstránená dualita pôsobnosti obcí a samosprávnych krajov práve pri poskytovaní opatrovateľskej služby. S účinnosťou od 1. januára 2004 prešla rozhodovacia pôsobnosť vo veci poskytovania opatrovateľskej služby a úhrady za túto opatrovateľskú službu z príslušného samosprávneho kraja na príslušnú obec v súlade s § 112 písm. j) zákona 195/1998 o sociálnej pomoci v znení neskorších predpisov, konkrétne v tomto prípade v znení zákona č. 453/2003. Výkon pôsobnosti obce v oblasti sociálnej pomoci na úseku sociálnych služieb, vrátane opatrovateľskej služby nie je zákonom č. 195/1998 o sociálnej pomoci v znení neskorších predpisov právne kvalifikovaný ako prenesený výkon pôsobnosti štátnej správy, ale ide o výkon samosprávnej pôsobnosti obce. Táto právna skutočnosť vyplýva z § 71 zákona o sociálnej pomoci a z čl. I § 4 ods. 2 zákona č. 416/2001. Obec si môže vo veciach výkonu samosprávnej pôsobnosti v oblasti opatrovateľskej služby vydať všeobecne záväzné nariadenie upravujúce podrobnosti o poskytovaní opatrovateľskej služby, najmä spôsob určenia úhrady, výšku úhrady a spôsob platenia úhrady za opatrovateľskú službu. Toto všeobecne záväzné nariadenie však nesmie byť v rozpore s Ústavou Slovenskej republiky, ústavnými zákonmi, teda vrátane zákona č. 195/1998 o sociálnej pomoci v znení neskorších predpisov, ktorý upravuje aj právne vzťahy pri poskytovaní opatrovateľskej služby a, samozrejme, ani medzinárodnými zmluvami, s ktorými vyslovila súhlas Národná rada Slovenskej republiky a ktoré boli ratifikované a vyhlásené spôsobom ustanoveným zákonom. Výkon pôsobnosti prokurátora vo vzťahu k dozoru nad dodržiavaním zákonov a ostatných všeobecne záväzných právnych predpisov orgánmi verejnej správy, teda aj obcami, na základe zákona o prokuratúre je v súlade s čl. 67 ods. 3 Ústavy Slovenskej republiky, podľa ktorého môže štát zasahovať do činnosti obce a vyššieho územného celku len spôsobom ustanoveným zákonom. Právnymi prostriedkami, ktorými prokurátor vykonáva dozor nad dodržiavaním zákonov a ostatných všeobecne záväzných právnych predpisov orgánmi verejnej správy, teda aj obcí pri preskúmavaní zákonnosti všeobecne záväzných nariadení územnej samosprávy, je protest prokurátora a návrh generálneho prokurátora na začatie konania pred Ústavným súdom o súlade právnych predpisov. Ústavný súd rozhoduje o súlade všeobecne záväzných nariadení vydaných obcou a vyšším územným celkom vo veciach územnej samosprávy a na zabezpečenie úloh vyplývajúcich pre samosprávu zo zákona a s ústavou, s ústavnými zákonmi, s medzinárodnými zmluvami, s ktorými vyslovila súhlas Národná rada a ktoré boli ratifikované a vyhlásené spôsobom ustanoveným zákonom a so zákonmi, ak o nich nerozhoduje iný súd. Protest proti všeobecne záväznému právnemu predpisu a teda aj všeobecne záväznému nariadeniu obce podáva prokurátor orgánu verejnej správy, ktorý ho vydal. Na výkon všeobecného dozoru nad dôsledným vykonávaním a zachovávaním zákonov a iných všeobecne záväzných predpisov obcami sa v súlade s § 27 ods. 3 zákona SNR č. 369 o obecnom zriadení v znení neskorších predpisov vzťahujú všeobecné predpisy o výkone prokurátorského dozoru s odchýlkou, že protest prokurátora podaný proti všeobecne záväznému nariadeniu obce alebo uzneseniu obecného zastupiteľstva, ako aj upozornenie prokurátora na nečinnosť alebo na porušovanie zákonov obecným zastupiteľstvom a jeho orgánmi prerokuje obecné zastupiteľstvo za účasti prokurátora. Orgán verejnej správy je povinný o proteste rozhodnúť do 30 dní od doručenia protestu. Ak orgán verejnej správy protestu prokurátora vyhovie, je povinný bez zbytočného odkladu, najneskôr do 90 dní od doručenia protestu prokurátora nezákonný všeobecne záväzný právny predpis zrušiť, prípadne nahradiť všeobecne záväzným právnym predpisom, ktorý bude v súlade so zákonom a s ostatnými všeobecne záväznými predpismi. Ak orgán verejnej správy protestu prokurátora nevyhovie alebo mu vyhovie iba čiastočne alebo v ustanovenej lehote vôbec o proteste nerozhodne, môže generálny prokurátor podať Ústavnému súdu návrh na začatie konania v súlade právnych predpisov. Tento návrh však môže generálny prokurátor podať aj vtedy, ak proti všeobecne záväznému právnemu predpisu vydanému orgánom verejnej správy nebol podaný protest prokurátora. Prokurátor preskúmava zákonnosť postupu o rozhodnutí orgánov verejnej správy, a teda aj obcí, v rozsahu vymedzenom zákonom o prokuratúre aj na základe podnetu. Podnetom sa pritom rozumie písomná alebo ústna žiadosť, návrh alebo iné podanie fyzickej osoby alebo právnickej osoby, ktoré smeruje k tomu, aby prokurátor vykonal opatrenia v rozsahu svojej pôsobnosti. Ministerstvo práce, sociálnych vecí a rodiny Slovenskej republiky vzhľadom na právnu skutočnosť, že na úseku sociálnej pomoci v oblasti opatrovateľskej služby nejde o prenesený výkon štátnej správy, výkon samosprávnej pôsobnosti obcí na tomto úseku neriadi, ani ho nemá oprávnenie kontrolovať. Ministerstvo práce, sociálnych vecí a rodiny má v súlade s § 66 písm. j) zákona o sociálnej pomoci č. 195/1998 Z. z. s poukazom na § 69a a 69c tohto zákona len pôsobnosť vykonávať štátny dozor nad poskytovaním sociálnych služieb, a to najmä nad dodržiavaním základných ľudských práv a slobôd občanov pri poskytovaní sociálnych služieb. Na základe poznatkov z výkonu štátneho dozoru nad poskytovaním sociálnych služieb a obsahu podaní občanov, ktorými sa obracajú na ministerstvo práce, sociálnych vecí a rodiny najmä vo veci procesného postupu v konaní a rozhodovaní obcí vo veciach opatrovateľskej služby, ako aj vo veci rozhodovania vo veci samej, dochádza pri výkone samosprávnej pôsobnosti obcí v tejto oblasti k nezákonnosti v rozhodovaní a nesprávnym úradným postupom v konaní. Na konaní o poskytovaní sociálnej pomoci, vrátane konania o poskytovaní sociálnej služby, a teda aj opatrovateľskej služby poukazuje § 2, § 11 písm. b), § 14 ods. 1 a ods. 2 písm. a) zákona o sociálnej pomoci sa vzťahujú s poukazom na § 91 ods. 1 zákona o sociálnej pomoci všeobecné predpisy o správnom konaní, ak tento zákon neustanovuje inak. Podľa § 91 ods. 2 zákona o sociálnej pomoci na konanie o poskytovaní sociálnej služby sa nevzťahuje § 60 až 66 zákona o správnom konaní. Právoplatné rozhodnutia vo veciach sociálnej pomoci, vrátane rozhodnutí vo veciach opatrovateľskej služby sú preskúmateľné súdom, a to podľa § 98 zákona o sociálnej pomoci s odkazom na § 240 až 260 k Občianskemu súdnemu poriadku. V súlade s § 15 ods. 5 zákona Slovenskej národnej rady č. 369/1990 Zb. o obecnom zriadení v znení neskorších predpisov v administratívnych vzťahoch je starosta správnym orgánom s odkazom na § 5 zákona č. 71/1967 Zb. o správnom konaní (správny poriadok) v znení neskorších predpisov. Podľa § 27 ods. 2 zákona Slovenskej národnej rady č. 369/1990 Zb. o obecnom zriadení v znení neskorších predpisov na konanie, v ktorom o právach právom chránených záujmov a povinnostiach právnických osôb a fyzických osôb rozhoduje pri výkone samosprávy starosta, vzťahuje sa všeobecný predpis o správnom konaní s odchýlkami uvedenými v ods. 1. O opravnom prostriedku proti rozhodnutiu starostu rozhoduje súd, ak osobitný predpis neustanovuje inak. S účinnosťou od 1. apríla 2005 s poukazom na zmeny vykonané v zákone o obecnom zriadení zákonom č. 757/2004 Z. z. o opravnom prostriedku proti rozhodnutiu starostu rozhoduje krajský súd, v obvode ktorého je všeobecný súd navrhovateľa. Nezákonnosť v rozhodovaní vo veciach opatrovateľskej služby a nesprávny úradný postup v konaní vo veciach opatrovateľskej služby spočíva najmä v nerozhodnutí o nároku na opatrovateľskú službu v správnom konaní na základe podanej žiadosti občana o jej poskytnutie, len neformálne oznámenie o neposkytnutí opatrovateľskej služby z dôvodu nedostatku finančných prostriedkov, o odňatí opatrovateľskej služby, o zastavení jej poskytovania z dôvodu nedostatku finančných prostriedkov v rozpore s príslušnými hmotnoprávnymi i procesnoprávnymi ustanoveniami zákona o sociálnej pomoci a zákona o správnom konaní. Nakoľko poskytovaním opatrovateľskej služby sa zabezpečuje pomoc občanom, ktorí pre svoj nepriaznivý zdravotný stav potrebujú pomoc inej osoby pri zabezpečení nevyhnutných životných úkonov, dôsledky nesprávneho úradného postupu a nezákonnosti pri rozhodovaní o poskytovaní opatrovateľskej služby sa prejavujú vo svojich dôsledkoch v riziku ohrozenia vitálnych funkcií oprávnených občanov. Z uvedeného dôvodu je ochrana práv a právom chráneného záujmu občanov na sociálnu pomoc poskytnutím opatrovateľskej služby po uskutočnenej decentralizácii pôsobnosti v tejto oblasti na obce, aj vykonávaním previerok dodržiavania zákonnosti v tejto oblasti zo strany prokuratúry nanajvýš potrebná. S poukazom na pôsobnosť prokuratúry ustanovenú v § 4 ods. 1 písm. e), § 21 ods. 1 písm. b) a § 30 zákona č. 153/2001 Z. z. o prokuratúre predložilo Ministerstvo práce, sociálnych vecí a rodiny Slovenskej republiky podnet na Generálnu prokuratúru Slovenskej republiky na účelové zameranie previerky zachovávania zákonnosti v oblasti výkonu samosprávnej pôsobnosti obcí v oblasti sociálnej pomoci v konaní a rozhodovaní vo veci poskytovania opatrovateľskej služby a úhrady za túto opatrovateľskú službu. Ďakujem za pozornosť.